Resultats èn embrugliants
La dumonda da linguatg ha chaschunà malsegirezza

Da  Martin Cabalzar

La dumonda davart la lingua ha chaschunà embarass tar blers Rumantschs. Il linguatg discurrì regularmain en famiglia n’è betg identic cun il linguatg principal en il mund professiunal. Ed il dumber da tals che chapeschan rumantsch è anc ina giada bler pli aut. Malgrà quai è l’erosiun dal rumantsch marcanta e fa quitads als responsabels. Gia en la dumbraziun da l’onn 1990 han ins gì constatà che mo 39 632 persunas han gì inditgà il rumantsch sco linguatg principal, dentant 55 707 sco linguatg pledà dal pli frequent en famiglia. Diesch onns pli tard han radund 10 000 persunas pli pauc inditgà il rumantsch sco linguatg principal, las cifras dal linguatg discurrì en famiglia e professiun cumparan pir questa stad. Quai maina a la conclusiun che il rumantsch è pli derasà sco linguatg discurrì che sco linguatg principal. Quai aveva Gion Giachen Furer constatà gia en la LQ dals 17-1-1997.

Restrenscher autonomia communala
Er sche ils resultats definitivs èn anc betg avant maun è la situaziun alarmanta. Admess che ils Rumantschs sezs sajan persvadids da mantegnair lur lingua stoppian ins prender differentas mesiras urgentas sin champ legal (constituziun chantunala e lescha federala da linguatgs) e finanzial per promover il linguatg, punctuescha la LR en sia posiziun. "En tscherts cas vegni ad esser indispensabel da restrenscher l’autonomia communala per garantir ch’il rumantsch possia surviver", accentuescha il parsura Jost Falett. La situaziun actuala lubeschia che ina vischnanca po decider spontanamain ed independentamain la lingua. Plinavant stoppia il regulativ da linguas che è en vigur en las regiuns d’origin rumantsch era vegnir applitgà per territoris bilings. "En ina nova offensiva dovri era novas finanzas per savair realisar ideas e projects che èn gia avant maun, saja quai per l’animaziun culturala e per la lavur bilingua." Ina midada dal curs actual na saja ni necessaria ni opportuna.

Lardi quinta cun Berna
Il minister da cultura Claudio Lardi n’ha betg vulì commentar ils resultats provisoris. Lardi punctuescha dentant che confederaziun e chantun prestian gia oz in engaschament finanzial considerabel da radund quatter milliuns francs a favur dal rumantsch. Sin champ da scola haja ins introducì la matura bilingua, promovì la scola bilingua en lieus germanisads e resguardà il rumantsch sco alternativa al talian e franzos en il concept da linguatg. Ils meds d’instrucziun en tschintg idioms absorbeschian meds considerabels. Ulteriurs meds finanzials per la promoziun da lingua metta il chantun a disposiziun a la LR che è er cumpetenta d’applitgar quests meds tenor atgnas prioritads. Nagina simpatia ha Lardi per in princip territorial decretà dal chantun. El saja persvadì ch’ins na possia betg salvar il rumantsch cun squitsch statal. Grondas speranzas metta Lardi dentant sin la nova lescha da linguatgs che prevesa in sustegn supplementar a chantuns bilings e trilings.